SET ปิดรูด 23 จุดตามตปท. ผิดหวัง “เฟด” ไร้มาตรการกระตุ้นศก.เพิ่ม – กังวลงบฯบจ.ย่ำแย่
SET ปิดรูด 23 จุดตามตปท. ผิดหวัง “เฟด” ไร้มาตรการกระตุ้นศก.เพิ่ม - กังวลงบฯบจ.ย่ำแย่
30 ก.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,315.74 จุด ลดลง 22.61 จุด (-1.69%) มูลค่าการซื้อขาย 67,115.59 ล้านบาท
10 หุ้นกดดัชนีวันนี้

ด้านนักวิเคราะห์ระบุว่า ตลาดหุ้นไทยวันนี้ปรับตัวลงมากกว่าตลาดหุ้นในภูมิภาคเอเชียที่มีการเคลื่อนไหวทั้งในแดนบวก-ลบ โดยตลาดที่ติดลบก็เฉลี่ย -0.5% เท่านั้น ขณะที่ตลาดในยุโรปที่เทรดบ่ายนี้ก็ปรับตัวลง หลังจากผิดหวังผลประชุมธนาคารกลางสหรัฐ (เฟด) ที่ไม่มีมาตรการด้านเศรษฐกิจเพิ่มเติมออกมา และตัวเลขผลิตภัณฑ์มวลรวมภายในประเทศ (GDP) ในไตรมาส 2/63 ของเยอรมนีก็ติดลบ 10% มากกว่าตลาดคาดไว้ว่าตะติดลบ 9% ส่งผลให้ดาวโจนส์ฟิวเจอร์สปรับตัวลงไปด้วย และหุ้นไทยก็เซตามหลังขาดปัจจัยชี้นำในช่วงนี้
นอกจากนี้ ผลประกอบการงวดไตรมาส 2/63 ของบริษัทจดทะเบียน (บจ.) ในตลาดหุ้นไทยก็ไม่ดีอยู่แล้ว กดดันให้เกิดแรงขายออกมาด้วย อย่างหุ้น AOT ที่ขยายเวลาให้กลุ่มคิง เพาเวอร์ เข้าประกอบกิจการดิวตี้ฟรีใน 4 สนามบินจากผลกระทบโควิด ทำให้หุ้น AOT ปรับลงแรงราว 4% ถ่วงตลาด 2.6 จุด และกลุ่มพลังงานก็ถ่วงตลาด 7 จุด หลังราคาน้ำมันในตลาดฟิวเจอร์สปรับตัวลงราว 1% ซึ่งหากมองที่กลุ่ม PTT จะเห็นได้ว่าไม่มีตัวไหนที่ผลประกอบการจะออกมาดี อย่างงบฯ PTTEP ที่ออกมาก็แค่ตามคาด ส่วนกลุ่มโรงกลั่นก็ไม่น่าจะดีเพราะค่าการกลั่นอยู่ในระดับต่ำ อีกทั้งปัจจัยการเมืองในประเทศก็รบกวนตลาดอยู่ด้วย
ทั้งนี้ คืนนี้ให้ติดตามตัวเลข GDP ของสหรัฐฯงวดไตรมาส 2/63 ที่จะประกาศออกมา ซึ่งก็ยังมีโอกาสที่จะออกมาดีกว่าตลาดคาด มองจากที่ตัวเลข PMI ฟื้นตัวได้เร็วกว่าคาด และยังต้องติดตามผลประกอบการของบริษัทจดทะเบียนงวดไตรมาส 2/63 ต่อไป โดยสัปดาห์หน้าจะมีกลุ่มสื่อสาร, PTTGC จะประกาศงบฯออกมา
แนวโน้มการลงทุนในวันพรุ่งนี้ (31 ก.ค.) คาดตลาดหุ้นไทยมีโอกาสรีบาวด์ทางเทคนิค โดยให้แนวรับ 1,306-1,310 จุด ส่วนแนวต้านให้ไว้ที่ 1,320-1,325 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KCE มูลค่าการซื้อขาย 3,475.23 ล้านบาท ปิดที่ 28.50 บาท ลดลง 0.50 บาท
AOT มูลค่าการซื้อขาย 2,606.22 ล้านบาท ปิดที่ 52.25 บาท ลดลง 2.25 บาท
CPALL มูลค่าการซื้อขาย 2,411.75 ล้านบาท ปิดที่ 68.00 บาท ราคาไม่เปลี่ยนแปลง
HANA มูลค่าการซื้อขาย 2,248.16 ล้านบาท ปิดที่ 34.25 บาท ลดลง 2.25 บาท
DELTA มูลค่าการซื้อขาย 1,454.67 ล้านบาท ปิดที่ 119.00 บาท เพิ่มขึ้น 15.50 บาท